Burgemeester sterk aan ná | Netwerk24
Burgemeester sterk aan ná
Deur Liezl Davids 19 April 2019 06:00
Burgemeester Conrad Poole het Saterdag 'n beroerte gehad.Foto:
Die burgemeester van Drakenstein, Conrad Poole, is in 'n stabiele toestand in die hospitaal nadat hy Saterdag 'n ligte beroerte gehad het.
Volgens die onderburgemeester, Gert Combrink, is Poole se spraak as gevolg van die beroerte aangetas.
"Hy kan praat, maar sy spraak is ietwat aangetas. Ons is positief dat die burgemeester volkome sal herstel," het Combrink gesê.
"Die burgemeester ondergaan tans toetse en behandeling wat sal bepaal tot wanneer hy gehospitaliseer sal wees.
"Ons vra dat die publiek die Poole-familie se privaatheid in hierdie tyd respekteer," het Combrink gesê.
Die nuus van die burgemeester wat in die hospitaal opgeneem is, het vinnig versprei.
Drakenstein-munisipaliteit het die nuus Sondag op sy Facebook-blad bevestig. Wense vir 'n spoedige herstel het van lede van die publiek op sosiale media vir die burgemeester ingestroom.
Paarl Post het ook 'n SMS-boodskap van 'n leser ontvang wat lees: "Mnr. Poole, daar is baie mense wat vir jou bid. Word gou gesond. Jy het groot werk om te doen. Ons staan bankvas agter jou. Wees sterk en vol moed."
Combrink sal in hierdie tyd as uitvoerende burgemeester waarneem.• Drakenstein mayor, Conrad Poole, suffered a stroke on Saturday. Poole is in a stable condition in the hospital where tests are done.